Kampung Batu Puteh, Johor

**Kampung Batu Puteh** (turut dieja sebagai **Kampung Batu Putih** dan dikenali sebagai **Kampung Parit Batu Puteh**)  ialah sebuah kampung di Daerah Batu Pahat, bahagian barat negeri Johor, Malaysia. Kampung Batu Puteh merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

## Sejarah
Bangunan rumah di sepanjang aliran Parit Batu Puteh ke Sungai Simpang Kiri telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (*Survey Department of Federated Malay States*). Berikutan itu, nama Parit Batu Puteh sebagai sebuah parit telah didokumentasikan di dalam peta topografi HIND 1035 pada lembaran *Batu Pahat* (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 102 buah rumah yang telah dibina di sepanjang Parit Batu Puteh yang mengalir menghilir ke Sungai Simpang Kiri. Taburan rumah yang dibina oleh penduduk setempat adalah sekata pada bahagian hulu Parit Batu Puteh, mahupun di bahagian hilir.

Menurut catatan bekas ketua kampung berkenaan, Allahyarham Sulaiman Onn mengatakan bahawa Kampung Batu Puteh telah diteroka dan dibuka oleh beberapa orang yang dari Jawa Tengah, Indonesia pada tahun 1876. Penerokaan kampung tersebut telah diketuai oleh Haji Sanawi, dan nama Kampung Haji Sanawi (atau Kampung Parit Haji Sanawi dan Kampung Haji Senawai dengan merujuk pelbagai sumber) telah diberikan kepada kawasan yang diterokai dari tepi tebing Sugai Simpang Kiri sehingga Parit Kuda di Lubuk. Susulan penemuan longokkan batu yang berwarna putih di ladang kelapa sawit dekat kampung berkenaan oleh penduduk, nama kampung ditukarkan kepada Kampung Batu Puteh dan kekal sehingga ke hari ini. Batu itu dikatakan seoalah-olah membesar dan hidup oleh penduduk setempat. Daripada seketul batu putih yang terbenam di pinggir jalan, salah satu batu daripada longgokan membesar dan meninggi melebihi dua meter, malah kewujudannya masih kekal misteri sehingga ke hari ini. 

Kewujudan batu putih di kampung berkenaan menjadi tempat untuk melakukan aktiviti khurafat seperti pemujaan, menilik nombor ekor, permintaah hajat seperti wang dan kekayaan. Malah ia sering dikaitkan dengan misteri dan kisah pelik oleh penduduk setempat berdasarkan pengalaman nenek moyang mereka yang disampaikan melalui penceritaan mulut ke mulut. Beberapa insiden aneh yang berlaku di sekitar kawasan batu putih dekat Kampung Batu Puteh telah direkodkan– seperti kejadian batu putih terbakar yang disaksikan oleh Wak Naim, pada malam Isnin tahun 1905, pembentukan puting beliung bayangan dari kawasan batu putih ke bangunan masjid pada tahun 1924, permandangan bandar dari kawasan batu putih seperti mana yang diperlihatkan oleh salah seorang penduduk yang sedang berehat pada tahun 1958, dan suara wanita muda ghaib sedang berbual-bual dan ketawa mengilai-ngilai ketika sedang mati.

## Geografi
Kampung Batu Puteh terletak di kawasan luar bandar. Petempatan yang terbesar berhampiran dengan kampung ini ialah Taman Seri Sulong, terletak pada bahagian barat laut Kampung Batu Puteh. Pola petempatan yang dapat diperhatikan di Kampung Batu Puteh ialah petempatan berjajar. Kebanyakan rumah penduduk dibina berderetan dan selari dengan sebatang jalan raya yang menuju ke Jalan Negeri Johor J19 (Jalan Simpang Lima–Parit Sulong) iaitu Jalan Batu Puteh dan aliran air Parit Batu Puteh yang menghilir.

Yang berikut merupakan petempatan manusia yang terletak serantau dengan Kampung Batu Puteh.
* Kampung Parit Separap pada bahagian utara
* Kampung Parit Haji Rasul pada bahagian utara
* Kampung Padang Sari pada bahagian utara
* Kampung Tebing Tinggi pada bahagian timur laut
* Kampung Parit Lapis Batu Putih pada bahagian timur
* Kampung Parit Selulun pada bahagian timur
* Kampung Parit Asam Kumbang pada bahagian tenggara
* Kampung Parit Rantau pada bahagian tenggara
* Kampung Parit Bengkok pada bahagian barat daya
* Kampung Parit Haji Ali pada bahagian barat daya

Parit Batu Puteh ialah parit utama yang mengairi Kampung Batu Puteh. Aliran air yang bergerak adalah lurus dari arah barat ke timur, dengan mengalir sepanjang kawasan petempatan manusia dan perladangan seperti tanaman kelapa sawit. Ia merupakan salah satu cawangan Sungai Simpang Kiri, pada tahun 1940-an. Walaupun begitu, aliran air daripada Parit Batu Puteh tidak akan bergabung terus dengan Sungai Simpang Kiri di Kampung Parit Lapis Batu Putih kerana telah dilencongkan ke terusan tanpa nama di sepanjang tebing barat Sungai Simpang Kiri.

## Infrastruktur
Terdapat dua buah masjid di Kampung Batu Puteh. Masjid-masjid ini memainkan peranan sebagai institusi keagamaan bagi masyarakat Islam di kawasan kampung terbabit. Masjid yang pertama ialah Masjid Kampung Batu Puteh Laut (atau Masjid Batu Puteh Laut), dibina dekat Jalan Simpang Lima–Batu Pahat. Kod pengenal pasti masjid berkenaan dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101020. Masjid yang kedua ialah Masjid Kampung Batu Puteh Darat (atau Masjid Batu Puteh Darat), terletak di Jalan Batu Puteh, jalan raya utama kampung berkenaan. Kod pengenal pasti masjid berkenaan dalam portal SISMIM ialah 0101019.

Terdapat dua buah surau di Kampung Batu Puteh. Surau yang pertama ialah Surau Batu Puteh Tengah. Kod pengenal pasti surau berkenaan dalam portal SISMIM ialah 010112080. Seterusnya, surau yang kedua ialah Surau Kampung Batu Puteh Laut yang terletak di Jalan Simpang Lima–Parit Sulong. Kod pengenal pasti surau berkenaan dalam portal SISMIM ialah 010112085.

Sekolah Kebangsaan Seri Jasa Sepakat (SK Seri Jasa Sepakat) ialah sebuah sekolah kebangsaan di Kampung Batu Puteh. Dengan kod sekolah iaitu JBA0018, sekolah kebangsaan tersebut menyediakan pendidikan rendah bagi penduduk setempat. Selain itu, sekolah ini merupakan salah sebuah sekolah di bawah bidang autoriti Pejabat Pendidikan Daerah (PPD) Batu Pahat yang terletak di Jalan Batu Puteh dekat Kampung Batu Puteh.

Sekolah Agama Seri Jasa Sepakat pula merupakan sebuah sekolah agama Islam di Kampung  Batu Puteh. Sekolah agama ini telah ditubuhkan pada 1 Mac 1958, dengan mengikuti sukatan pembelajaran Sekolah Agama Negeri Johor. Kod Sekolah Agama Seri Jasa Sepakat ialah JYP0006, dan sesi persekolahan yang dijalankan pada sidang petang.

Infrastruktur pendidikan awal kanak-kanak disokong di Kampung Batu Puteh, dengan kewujudan satu buah taman bimbingan kanak-kanak (Tabika) dan satu buah taman asuhan kanak-kanak (taska) di kampung berkenaan. Kedua-dua infrastruktur pendidikan ini dikendalian oleh Jabatan Kebajikan Masyarakat. Tabika KEMAS PPAK Batu Puteh merupakan sebuah tabika di Kampung Batu Puteh. Seterusnya, Taska Permata KEMAS Harmoni Batu Puteh merupakan taska yang terletak di Bangunan Pembangunan Pendidikan Awal Kanak-Kanak (PPAK) Kampung Batu Puteh.

Kampung Batu Puteh juga dilengkapi dengan sebuah klinik desa yang dikendalikan oleh Kementerian Kesihatan Malaysia, dikenali sebagai Klinik Desa Batu Puteh.

Pemasangan kabel dan pembinaan ibu sawat telefon di Kampung Batu Puteh telah dilakukan oleh Telekom Malaysia Berhad. Walaupun begitu, pada tahun 1995, berlaku kelewatan dan menyebabkan lebih 2,000 orang penduduk kampung berkenaan telah meminta Telekom Malaysia Berhad menyiapkan segera projek itu seperti apa yang telah dijanjikan. Masalah ini telah berlalu sejak tahun 1992, namun tiada tindakan yang diambil oleh syarikat berkenaan.

## Galeri

Kampung Batu Puteh, Batu Pahat 20250205 160935.jpg|Hentian bas henti-henti di Kampung Batu Puteh, dekat Jalan Simpang Lima–Parit Sulong
Klinik Desa Batu Puteh, Kampung Batu Puteh 20250205 161002.jpg|Klinik Desa Batu Puteh yang dikendalikan oleh Kementerian Kesihatan Malaysia
Masjid Jamek Batu Puteh Laut, Kampung Batu Puteh 20250205 160941.jpg|Masjid Kampung Batu Puteh Laut terletak di Jalan Simpang Lima–Parit Sulong


## Rujukan